Diari Oficial de la Generalitat Valenciana


Sumari del DOGV 6597, del 30-08-2011 (2011/9070)

DECRET 97//2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Economia, Indústria i Comerç.
-------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2011/08/26/97/dof/vci/html**

### Dades del document

Número de DOGV
:   6597

Data del DOGV
:   30-08-2011

Secció del DOGV
:   I. DISPOSICIONS GENERALS

Número del document
:   2011/9070


Data del document
:   26-08-2011

Organisme emissor
:   Conselleria d'Economia, Indústria i Comerç

Tipus de document
:   Decret

Anàlisi jurídica

 Descriptors 

:   * Conselleria d'Economia, Indústria i Comerç
    * reglament intern
    * administració regional
    * organització administrativa
    * legislació

DECRET 97//2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Economia, Indústria i Comerç. [2011/9070]  
PREÀMBUL  
  
Per mitjà del Decret 5/2011, de 21 de juny, del president de la Generalitat, s'han determinat les conselleries i secretaries autonòmiques en què s'estructura l'administració de la Generalitat, assignant-los, al mateix temps, l'àmbit competencial material que és propi a cada una d'elles.  
Pel que fa a la Conselleria d'Economia, Indústria i Comerç se li atribuïxen les competències en matèria d'economia, sector públic empresarial, indústria, artesania, comerç interior i exterior, consum, investigació i innovació tecnològica i energia.  
En desplegament d'este, el Decret 75/2011, de 24 de juny, del Consell, en la redacció donada pel Decret 89/2011, de 26 d'agost, del Consell, pel qual es modifiquen els articles 1, 3, 5, 16, 17 i 23 del Decret 75/2011, de 24 de juny, del Consell pel qual s'establix l'estructura orgànica bàsica de la Presidència i de les conselleries, ha dissenyat el nivell directiu d'estes d'acord amb les competències assignades.  
  
Partint d'esta estructura orgànica bàsica, i a l'empara del que disposa l'article 64 de la Llei del Consell, és necessari aprovar el Reglament Orgànic i Funcional de la Conselleria d'Economia, Indústria i Comerç.  
  
Per tot això, de conformitat amb el que establix l'article 28, lletra f, de la Llei del Consell, a proposta del conseller d'Economia, Indústria i Comerç i amb la deliberació prèvia del Consell, en la reunió del dia 26 d'agost de 2011,  
  
  
DECRETE  
  
TÍTOL I  
Disposicions generals  
  
Article 1. Competències de la Conselleria d'Economia, Indústria i Comerç  
La Conselleria d'Economia, Indústria i Comerç és el departament del Consell al qual correspon l'exercici de les competències en matèria d'economia, sector públic empresarial, indústria, artesania, comerç interior i exterior, consum, investigació i innovació tecnològica i energia exercint les competències que legalment té atribuïdes a estos efectes.  
  
Sota la superior autoritat de la persona titular del departament, la Conselleria d'Economia, Indústria i Comerç dirigix, impulsa i executa l'acció política i administrativa en les matèries de la seua competència.  
  
Article 2. Òrgans superiors i centres directius  
1. Sota l'autoritat de la persona titular del departament, la Conselleria d'Economia, Indústria i Comerç s'estructura en els següents òrgans superiors i centres directius:  
a) Secretaria Autonòmica d'Economia, Indústria i Comerç.  
b) Secretaria Autonòmica del Sector Públic Empresarial.  
c) Subsecretaria.  
d) Direcció General d'Economia.  
e) Direcció General d'Indústria.  
f) Direcció General de Comerç i Consum.  
g) Direcció General d'Internacionalització.  
2. Adscrit a la Conselleria d'Economia, Indústria i Comerç i dependent directament del titular del departament s'adscriu el Tribunal de Defensa de la Competència creat per Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa i d'Organització de la Generalitat.  
3. Adscrita a la Conselleria d'Economia, Indústria i Comerç s'enquadra, a través de la Secretaria Autonòmica d'Economia, Indústria i Comerç, l'entitat de dret públic Agència Valenciana de l'Energia (AVEN). A través de la Direcció General d'Indústria s'enquadren l'entitat de dret públic Institut de la Xicoteta i Mitjana Indústria de la Generalitat Valenciana (IMPIVA) i l'empresa pública Seguretat i Promoció Industrial Valenciana, SA (SEPIVA). Així mateix, a través de la Direcció General d'Economia s'enquadren l'organisme autònom de caràcter administratiu Institut Valencià d'Estadística (IVE) i l'entitat de dret públic Institut Valencià de Finances (IVF). Finalment, a través de la Direcció General d'Internacionalització s'enquadra l'empresa pública Institut Valencià de l'Exportació, SA (IVEX).  
  
4. Així mateix correspon a la Conselleria d'Economia, Indústria i Comerç la tutela de la Xarxa d'Instituts Tecnològics de la Comunitat Valenciana.  
5. Per raó de l'àmbit territorial en què s'exercixen les atribucions, els òrgans de la conselleria es classifiquen en servicis centrals i servicis perifèrics.  
  
Article 3. Nivell administratiu  
El nivell administratiu està constituït per totes les unitats d'esta naturalesa dependents directament dels òrgans superiors i nivell directiu del departament.  
  
  
TÍTOL II  
Estructura i funcions dels òrgans superiors,  
directius i servicis centrals de la conselleria  
  
CAPÍTOL I  
Titular de la Conselleria d'Economia, Indústria i Comerç  
  
Article 4. Atribucions del titular de la Conselleria  
1. La persona titular de la Conselleria d'Economia, Indústria i Comerç és l'òrgan jeràrquic superior del departament, i exercix totes les atribucions conferides per la Llei del Consell, així com qualsevol altra que li atorgue l'ordenament jurídic en l'àmbit competencial assignat a esta conselleria.  
2. La persona titular de la conselleria, sota la superior autoritat del Consell, assumix la representació orgànica de la Conselleria d'Economia, Indústria i Comerç davant de qualsevol classe d'institucions públiques i privades.  
  
Article 5. Substitucions  
En els casos d'absència o malaltia de la persona titular del departament, serà aplicable el que disposa l'article 12.1.i de la Llei del Consell.  
Fins que es resolga la substitució, les funcions d'esta com a titular del departament seran exercides temporalment per les persones titulars de les secretaries autonòmiques, a excepció de les que li corresponen com a membre del Consell, seguint l'orde de prelació previst en l'article 2 del present decret.  
Este orde serà aplicable, així mateix, als efectes de la seua substitució, per a les secretaries autonòmiques, Subsecretaria i direccions generals.  
El que establixen els paràgrafs anteriors s'entén sense perjuí del que, si és el cas, dispose el conseller mitjançant una resolució.  
  
Article 6. Gabinet  
1 El gabinet de la persona titular de la conselleria és la unitat de suport, assessorament i assistència immediata al titular del departament, de qui depén directament.  
2. El gabinet de la persona titular de la conselleria té a càrrec seu el manteniment de les relacions de la persona titular del departament amb els alts òrgans i institucions de la Generalitat, de l'Estat i de les altres administracions públiques, així com el desenrotllament de totes les funcions que se li encomanen.  
3. Depenent funcionalment de la persona titular de la conselleria i orgànicament de la Subsecretaria, a la Subdirecció General del Gabinet Tècnic li corresponen les funcions concernents a assessorament tècnic, informes, estudis, documentació i seguiment parlamentari.  
  
4. La Subdirecció General del Gabinet Tècnic s'estructura en els servicis següents:   
a) Servici d'Informes i Activitat Parlamentària, al qual correspon assessorar, d'acord amb criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i documentació sobre les matèries pròpies de la conselleria, preparant els informes i estudis tècnics i memòries necessaris, proposar i tramitar les actuacions de la conselleria relacionades amb l'activitat parlamentària.  
b) Servici de Documentació, Publicacions i Estadística Departamental, al qual correspon gestionar les bases de dades documentals d'interés per a la conselleria, col·laborar en el tractament, organització i recuperació de la documentació rellevant per al desenrotllament de les funcions d'assessorament corresponents a la subdirecció general, proposar i elaborar publicacions i estadístiques en matèria de la conselleria.   
  
  
CAPÍTOL II  
Secretaries autonòmiques i òrgans directius dependents  
  
Article.7 Competències de la Secretaria Autonòmica d'Economia, Indústria i Comerç  
Sota l'autoritat de la persona titular de la conselleria, la Secretaria Autonòmica d'Economia, Indústria i Comerç assumix les funcions que li atribuïx l'article 68 de la Llei del Consell en matèria de planificació econòmica, política financera, estadística, indústria, energia, artesania, seguretat industrial, mineria, comerç interior i exterior, consum, així com investigació i innovació tecnològica.  
  
Article.8 Competències de la Secretaria Autonòmica del Sector Públic Empresarial  
Sota l'autoritat de la persona titular de la conselleria, la Secretaria Autonòmica del Sector Públic Empresarial assumix les funcions que li atribuïx l'article 68 de la Llei del Consell en matèria de planificació, reestructuració, coordinació, control i avaluació del sector públic empresarial.  
  
Secció primera  
Secretaria Autonòmica d'Economia, Indústria i Comerç  
  
Article 9. Funcions i nivell directiu de la Secretaria Autonòmica d'Economia, Indústria i Comerç  
1. A la Secretaria Autonòmica d'Economia, Indústria i Comerç correspon dirigir i coordinar els centres directius que s'adscriuen sota la seua dependència, així com les unitats administratives integrades en estos.  
2. Li correspon, així mateix, impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, controlant i supervisant el compliment dels objectius.  
3. La Secretaria Autonòmica d'Economia, Indústria i Comerç es compon dels següents òrgans directius:  
a) Direcció General d'Economia.  
b) Direcció General d'Indústria.  
c) Direcció General de Comerç i Consum.  
d) Direcció General d'Internacionalització.  
  
Secció segona  
Direcció General d'Economia  
  
Article 10. Funcions de la Direcció General d'Economia  
La Direcció General d'Economia assumix les funcions en matèria d'estudi i avaluació de l'economia valenciana, programació econòmica, política financera així com les relatives a supervisió de mediació d'assegurances i reassegurances privats.   
  
Article 11. Nivell administratiu de la Direcció General d'Economia  
  
De la Direcció General d'Economia depén el Servici d'Anàlisi, Avaluació i Programació Econòmica, al qual correspon l'exercici de les funcions següents:  
a) Promoció o formulació de la programació econòmica de la Generalitat i coordinació dels plans sectorials o territorials, assegurant-se la congruència amb els objectius de la programació.   
b) Col·laboració amb altres administracions públiques valencianes amb la finalitat que els seus plans i programes, especialment els d'inversions, siguen congruents amb els de l'Administració autonòmica.   
  
c) Establiment dels canals de relació necessaris amb els sindicats i les organitzacions empresarials representatives en l'àmbit de la Comunitat Valenciana, amb la finalitat que aporten el seu assessorament i la seua col·laboració en l'elaboració dels programes, acords o pactes econòmics del Consell per mitjà de la concertació social.   
d) Realització, promoció i difusió d'informes, estadístiques i estudis encaminats a un millor coneixement de la realitat econòmica valenciana, tant en els aspectes estructurals com conjunturals, en col·laboració amb la Subdirecció General del Gabinet Tècnic.  
e) Qualsevol altra que li siga encomanada en relació amb les matèries que li són pròpies.  
  
Secció tercera  
Direcció General d'Indústria  
  
Article 12. Funcions de la Direcció General d'Indústria   
La Direcció General d'Indústria assumix les funcions en matèria d'empresa, indústria, seguretat industrial, mineria, investigació industrial i innovació i parcs tecnològics. Li correspon així mateix la coordinació de la Xarxa d'Instituts Tecnològics.  
  
Article 13. Nivell administratiu de la Direcció General d'Indústria   
1. De la Direcció General d'Indústria depén la Subdirecció General d'Indústria.  
2. A la Subdirecció General d'Indústria li correspon el desenrotllament de les competències atribuïdes a la Direcció General i en especial la supervisió i coordinació de totes aquelles corresponents als servicis que es troben sota la seua dependència.  
3. Per al compliment de les seues funcions, la Subdirecció General d'Indústria s'estructura en els servicis següents:  
a) Servici de Planificació i Ordenació Industrial.  
b) Servici de Seguretat Industrial i Metrologia.  
c) Servici d'Ordenació i Seguretat Minera.  
4. Al Servici de Planificació i Ordenació Industrial correspon l'exercici de les funcions següents:  
a) Elaboració d'estudis i propostes normatives, coordinació, suport i seguiment de l'ordenació i planificació estratègica del Consell en matèria d'indústria, innovació empresarial i investigació industrial.  
  
b) Impuls, coordinació i desenrotllament de les actuacions en matèria de transferència de tecnologia, prospectiva tecnològica i industrial, intel·ligència competitiva, millora de l'organització i gestió empresarial, de la capacitat innovadora i del nivell tecnològic de les empreses.  
c) Programació, gestió, promoció, seguiment i avaluació dels plans, programes, projectes i altres actuacions de foment i desenrotllament de la política industrial, especialment els encaminats a millorar la competitivitat dels sectors i al foment de la creació d'empreses innovadores.   
  
d) Elaboració i gestió de projectes coordinats amb programes nacionals i europeus per a incentivar la promoció dels sectors industrials.  
  
e) Identificació, caracterització, anàlisi estratègica, promoció i diversificació dels sectors empresarials, especialment els emergents.  
  
f) Promoció i foment dels polígons industrials, parcs tecnològics, parcs logístics i centres empresarials de desenrotllament i innovació, atenent especialment a la seua eficient localització.  
g) Proposta, avaluació, gestió i seguiment de convenis en matèries pròpies de les seues funcions.  
h) Coordinació i seguiment del Registre Integrat Industrial.  
i) Coordinació i seguiment de la informació que, sobre ordenació i planificació industrial, s'interrelacione amb la territorial, mediambiental, urbanística, sanitària i qualssevol altres.  
j) Qualsevol altra que li siga encomanada en relació amb les matèries que li són pròpies.  
5. Al Servici de Seguretat Industrial i Metrologia correspon l'exercici de les funcions següents:  
a) Desenrotllament de les funcions de caràcter tècnic relatives a la planificació, impuls, assessorament, coordinació, seguiment, anàlisi, control i avaluació de les actuacions en matèria de seguretat industrial i d'organismes de control, així com les funcions de control i registre metrològic, i habilitació de laboratoris de verificació metrològica.  
  
b) Elaboració de propostes de planificació, inspecció i supervisió de les activitats de seguretat industrial en instal·lacions industrials.  
  
c) Proposta, avaluació, gestió i seguiment de convenis i altres instruments de col·laboració amb institucions públiques i privades en matèria de seguretat industrial.  
d) Elaboració de propostes normatives, plans d'actuació, coordinació i control en matèries seguretat industrial.  
e) Elaboració d'informes i propostes sobre resolució d'expedients, procediment, organització, ordenació procedimental i normativa en matèria de seguretat industrial.  
f) Establiment de les condicions per a l'acreditació del compliment dels requisits que han de reunir els professionals i les empreses que es dediquen a executar, mantindre, reparar o revisar instal·lacions, equips o aparells regulats pels reglaments tècnics de seguretat industrial.  
  
g) Realització de les actuacions necessàries per a l'autorització, seguiment i control de les estacions d'inspecció tècnica de vehicles.  
  
h) Qualsevol altra que li siga encomanada en relació amb les matèries que li són pròpies.  
6. Al Servici d'Ordenació i Seguretat Minera correspon l'exercici de les funcions següents:  
a) Desenrotllament de les funcions de caràcter tècnic relatives a la planificació, impuls, assessorament, coordinació, seguiment, anàlisi, control i avaluació de les actuacions en matèria de mines i de seguretat minera i pirotècnia.  
b) Elaboració i proposta de criteris de planificació de la informació, inspecció i supervisió relatives a l'ordenació tècnica de les exploracions i investigació minera, aprofitament de jaciments miners, aigües minerals i termals i, en general, dels recursos naturals existents, així com en matèria d'explosius i pirotècnia; assessorament i coordinació de les unitats territorials en tal funció i realització del seguiment, anàlisi i avaluació de la seua execució.  
c) Participació en l'elaboració de propostes normatives, plans d'actuació, coordinació i control en les matèries que li han sigut assignades.  
d) Proposta, avaluació, gestió i seguiment de convenis i altres instruments de cooperació amb administracions públiques i altres institucions públiques i privades, en les matèries que li han sigut assignades   
  
e) Participació, en matèria de mines, en les propostes per a la centralització del Registre Integrat Industrial així com per a la seua actualització i manteniment.  
f) Elaboració d'informes i propostes sobre resolució d'expedients, procediment, organització i ordenació en matèria de mines i de seguretat minera i pirotècnia.  
g) Qualsevol altra que li siga encomanada en relació amb les matèries que li són pròpies.  
  
Secció quarta  
Direcció General de Comerç i Consum  
  
Article 14. Funcions de la Direcció General de Comerç i Consum  
  
La Direcció General de Comerç i Consum assumix les funcions en matèria d'ordenació territorial de l'activitat comercial en la Comunitat Valenciana, comerç interior, artesania i protecció i defensa dels consumidors i usuaris.  
  
Article 15. Nivell administratiu de la Direcció General de Comerç i Consum  
1. De la Direcció General de Comerç i Consum depén la Subdirecció General de Comerç i Consum.  
2. A la Subdirecció General de Comerç i Consum correspon el desenrotllament de les funcions atribuïdes a la Direcció General i en especial la supervisió i coordinació de totes aquelles corresponents als servicis que es troben sota la seua dependència.  
3. Per al compliment de les seues funcions, la Subdirecció General de Comerç i Consum s'estructura en els servicis següents:  
a) Servici de Promoció del Comerç i Artesania.  
b) Servici de Defensa del Consumidor i Arbitratge de Consum.  
c) Servici de Planificació del Comerç, Artesania i Consum.  
d) Servici d'Inspecció del Comerç, Artesania i Consum.  
4. Al Servici de Promoció del Comerç i Artesania correspon l'exercici de les funcions següents:  
a) Adopció i coordinació de mesures encaminades al foment i desenrotllament del comerç interior i el desenrotllament de la comercialització de productes valencians.  
b) Execució dels plans de foment, promoció, formació i ordenació dels sectors de comerç i artesania.  
c) Gestió d'actuacions d'identificació de noves oportunitats tecnològiques i de mercat per a les empreses regionals i de millora de la competitivitat en els sectors de comerç majorista i detallista i artesania, així com d'altres actuacions de suport.  
d) Promoció i impuls de l'activitat de les cambres de Comerç, Indústria i Navegació i de les institucions firals i fires de la Comunitat Valenciana i del Centre d'Artesania de la Comunitat Valenciana.  
  
e) Proposta i gestió de convenis i altres instruments de cooperació amb institucions públiques i privades, en matèria de promoció i innovació comercial i artesanal.  
f) Elaboració d'informes i propostes sobre resolució d'expedients, procediments i organització en matèries de comerç i artesania, així com per a la modernització i consolidació de les activitats comercials i artesanes.  
g) Foment del desenrotllament de símbols de qualitat i l'elaboració de codis de bones pràctiques en matèria de comerç i artesania.  
h) Impuls del moviment associatiu dels sectors de comerç i artesania, i prestar-los el suport que puguen necessitar per al compliment dels seus fins.  
i) Coordinació, foment i assessorament tècnic a la Xarxa Afic i l'acreditació d'estes.  
j) Qualsevol altra que li siga encomanada en relació amb les matèries que li són pròpies.  
5. Al Servici de Defensa del Consumidor i Arbitratge de Consum correspon l'exercici de les funcions següents:   
a) Desenrotllament i gestió de plans i instruments de cooperació amb institucions públiques i privades, en matèria de defensa dels drets dels consumidors i usuaris.  
b) Participació i desenrotllament de programes especialitzats de formació en el consum.  
c) Coordinació, foment i assessorament tècnic a les oficines municipals d'informació al consumidor i l'acreditació d'estes.  
  
d) Impuls del moviment associatiu de consumidors i usuaris, i prestar-los el suport tècnic i econòmic que puguen necessitar per al compliment dels seus fins.  
e) Foment, difusió i gestió del Sistema Arbitral de Consum entre els empresaris i professionals i els consumidors.  
f) Impuls, suport tècnic i coordinació de les juntes arbitrals de Consum a la Comunitat Valenciana, amb les organitzacions empresarials i les associacions de consumidors participants, així com la formació i acreditació dels àrbitres i manteniment del cens d'empreses i professionals adherits al sistema.  
g) Resolució dels conflictes entre consumidors i empresaris/professionals a través de la mediació i l'arbitratge administrat per la Junta Arbitral de Consum de la Comunitat Valenciana.  
h) Aplicació i coordinació "de l'Arbitratge Virtual de Consum" en les juntes arbitrals de consum de la Comunitat Valenciana.  
i) Coordinació i col·laboració amb els departaments de la Generalitat amb què es compartixen les comissions arbitrals sectorials integrades en les juntes arbitrals de consum de la Comunitat Valenciana: vivenda, agències de viatge i transports i aquells que es puguen desenrotllar.  
  
j) Impuls de convenis de col·laboració en matèria d'arbitratge de consum amb diverses institucions i entitats.  
k) Col·laboració i participació en la Xarxa Europea de Centres Europeus de Consum per a la resolució de conflictes transfronterers.  
l) Impuls i desenrotllament de l'Arbitratge de Consum Turístic.  
m) Qualsevol altra que li siga encomanada en relació amb les matèries que li són pròpies.  
6. Al Servici de Planificació del Comerç, Artesania i Consum correspon l'exercici de les funcions següents:  
a) Elaboració i supervisió d'activitats de planificació, estudi i impacte relacionades amb les matèries de comerç, artesania i consum.  
  
b) Elaboració de propostes de normativa i plans d'actuació, coordinació i control en matèria de comerç, artesania i consum.  
c) Assessorament i informació en matèria d'establiment i utilització dels espais comercials per a l'èxit d'un nivell adequat d'equipaments i la correcta inserció de les noves fórmules i unitats comercials en el sector.  
d) Elaboració i/o participació en els desenrotllaments reglamentaris d'informes, propostes en matèria de normatives relacionades amb el comerç, l'artesania i el consum.  
e) Qualsevol altra que li siga encomanada en relació amb les matèries que li són pròpies.  
7. Al Servici d'Inspecció del Comerç, Artesania i Consum correspon l'exercici de les funcions següents:  
a) Prevenció, vigilància i control del compliment de les normes dictades en matèria de comerç, artesania i de defensa dels consumidors i usuaris.  
b) Aplicació de les mesures correctores a les conductes contràries a la normativa vigent en matèria de comerç, artesania i de defensa dels consumidors i usuaris.   
c) Coordinació de les accions d'inspecció i de col·laboració amb els òrgans de defensa de la competència.  
d) Realització de campanyes de control de mercat.   
e) Gestió de la Xarxa d'Alertes, desenrotllant accions de control, avaluació d'anàlisi, introducció de productes i gestió de les notificacions nacionals i europees en la Comunitat Valenciana així com intercanvi d'informació i pla d'anàlisi de riscos.  
f) Coordinació dels procediments sancionadors de les matèries pròpies de la Direcció General.  
g) Coordinació i suport a les corporacions locals i a les oficines municipals d'informació al consumidor (OMIC) en l'activitat inspectora que realitzen en les matèries de la Direcció General.  
h) Qualsevol altra que li siga encomanada en relació amb les matèries que li són pròpies.  
  
Secció quinta  
Direcció General d'Internacionalització  
  
Article 16. Funcions de la Direcció General d'Internacionalització  
  
La Direcció General d'Internacionalització assumix les funcions en matèria d'elaboració, gestió i execució d'actuacions per al desenrotllament i foment del comerç exterior, defensa de la internacionalització dels sectors empresarials de la Comunitat Valenciana i de la seua projecció i defensa en el mercat global.  
En particular, li correspon l'exercici de les següents funcions en matèria d'internacionalització:  
a) Posicionament de la Comunitat Valenciana en el mercat global de forma integral.  
b) Disseny i execució de programes destinats a incrementar la internacionalització i millorar la posició competitiva dels sectors productius de la Comunitat Valenciana en els mercats exteriors.  
c) Direcció i coordinació de les actuacions encaminades a la captació d'inversions, en especial aquelles que tinguen un major efecte multiplicador per a l'economia valenciana, així com les que afavorisquen la creació de llocs de treball de forma directa o indirecta.  
  
d) Disseny i execució de programes d'implantació d'empreses de la Comunitat Valenciana en l'exterior, que no comporten pèrdua d'ocupació o deslocalització.  
e) Promoció d'instruments de finançament i mesures de suport per a les empreses que tinguen com a objecte la internacionalització a través del disseny, gestió i avaluació dels seus programes d'ajudes.  
f) Increment dels recursos humans especialitzats en internacionalització de la Comunitat Valenciana.  
g) Anàlisi i trasllat al teixit empresarial de les tendències i claus de l'escenari internacional per a identificar oportunitats de negoci.  
h) Elaboració i desenrotllament de plans de sensibilització, divulgació i formació en matèria d'internacionalització.  
i) Planificació, coordinació i execució de les actuacions del Consell en matèria d'internacionalització dels sectors productius de la Comunitat Valenciana.  
j) Disseny i posada en marxa de noves infraestructures en l'exterior que servisquen de suport a les iniciatives d'internacionalització dels sectors productius i de la Comunitat Valenciana.  
k) Potenciació de la col·laboració entre les distintes institucions de la Comunitat Valenciana implicades en processos d'internacionalització, amb l'objecte d'aprofitar les sinergies existents.   
l) Organització i suport a la presentació dels productes i empreses de la Comunitat Valenciana en fires comercials i altres esdeveniments promocionals celebrats en l'exterior.  
m) Cooperació i impuls de plans d'actuació conjunts amb organismes i entitats públics i privats internacionals.  
n) Desplegament de convenis i acords de col·laboració amb entitats públiques i privades, quan incidisquen sobre el desenrotllament de les polítiques d'internacionalització del Consell.  
o) Qualsevol altra que li siga encomanada en relació amb les matèries que li són pròpies.  
  
Secció sexta  
Servici d'Energia  
  
Article 17. Servici d'Energia  
Sota la dependència de la Direcció de l'Agència Valenciana de l'Energia, s'enquadra el Servici d'Energia al qual correspon l'exercici de les funcions següents:  
a) Proposta de desplegament normatiu, plans d'actuació, control i seguiment del sector energètic.  
b) Elaboració d'estudis, informes, comunicacions i propostes sobre resolució d'expedients administratius en matèria d'energia i d'instal·lacions radioactives i de rajos X quan siga competència de l'administració autonòmica.   
c) Elaboració d'estudis i propostes sobre procediments, i organització en matèria energètica.  
d) Qualsevol altra que li siga encomanada en relació amb les matèries que li són pròpies.  
  
Secció sèptima  
Secretaria Autonòmica del Sector Públic Empresarial  
  
Article 18. Funcions de la Secretaria Autonòmica del Sector Públic Empresarial  
1. A la Secretaria Autonòmica del Sector Públic Empresarial correspon dirigir i coordinar les unitats administratives que s'adscriuen sota la seua dependència.  
2. Li correspon, així mateix, impulsar i coordinar la consecució dels programes i l'execució dels projectes que duguen a terme les unitats administratives que estiguen sota la seua dependència, controlant i supervisant el compliment dels objectius.  
  
Article 19. Nivell administratiu de la Secretaria Autonòmica del Sector Públic Empresarial  
1. De la Secretaria Autonòmica del Sector Públic Empresarial depén la Subdirecció General del Sector Públic Empresarial.   
2. A la Subdirecció General del Sector Públic Empresarial correspon el desenrotllament de les competències atribuïdes a la Secretaria Autonòmica i en especial la supervisió i coordinació de totes aquelles corresponents als servicis que es troben sota la seua dependència.  
  
3. Per al compliment dels seus fins, la Subdirecció General del Sector Públic Empresarial s'estructura en els servicis següents:  
a) Servici de Planificació i Ordenació del Sector Públic Empresarial.  
b) Servici de Control i Avaluació del Sector Públic Empresarial.  
  
4. Al Servici de Planificació i Ordenació del Sector Públic Empresarial correspon l'exercici de les funcions següents:  
a) Planificació, programació, gestió i seguiment de plans, programes, projectes i altres actuacions referides al sector públic empresarial valencià, i en especial a la seua planificació, reestructuració, ordenació i coordinació.  
b) Elaboració d'estudis, propostes i plans d'actuació amb vista a la planificació, ordenació, reestructuració i coordinació del sector públic empresarial valencià.  
c) Elaboració d'informes i plans d'actuació per a la modernització, millora de l'eficàcia, eficiència i qualitat, i impuls de la col·laboració publicoprivada del sector públic empresarial.  
d) Disseny, posada en marxa i seguiment d'instruccions, directrius i procediments de planificació estratègica, matèria economicofinancera i organització a implantar en el sector públic empresarial.  
e) Elaboració de normativa, propostes d'ordenació i reglamentació del sector públic empresarial.  
f) Prestació de servicis de suport al sector públic empresarial.  
g) Qualsevol altra que li siga encomanada en relació amb les matèries que li són pròpies.  
5. Al Servici de Control i Avaluació del Sector Públic Empresarial correspon l'exercici de les funcions següents:  
a) Planificació, programació, gestió, seguiment i avaluació de plans, programes, projectes i altres actuacions referides al sector públic empresarial valencià, i en especial al seu seguiment i control.  
b) Elaboració d'estudis, propostes i plans d'actuació amb vista al control, seguiment i avaluació del sector públic empresarial valencià, en especial quant a plans d'actuació, plans d'inversions, gastos d'explotació i política de recursos humans.  
c) Disseny i posada en marxa d'un quadro de comandament integral que permeta el control i seguiment dels principals indicadors economicofinancers i de gestió relatius al sector públic empresarial.   
d) Disseny, posada en marxa i seguiment d'instruccions, directrius, informes preceptius i procediments de gestió, control i avaluació a implantar en el sector públic empresarial.  
e) Identificació de les necessitats de reordenació i reestructuració de l'organització del sector públic empresarial i elaboració i supervisió d'estudis d'impacte sobre l'eficàcia de les mesures d'ordenació i reestructuració del sector públic empresarial.  
f) Disseny i posada en marxa de mesures tendents a una major coordinació i control de les empreses públiques, amb l'objectiu de millorar la seua gestió, la seua modernització i professionalització.  
g) Implantació d'un sistema de captació de la informació centralitzat que permeta dur a terme un adequat seguiment de la gestió del sector públic empresarial, sin perjuicio de las funciones atribuidas a la Intervención General.  
h) Qualsevol altra que li siga encomanada en relació amb les matèries que li són pròpies.  
  
  
CAPÍTOL III  
Subsecretaria  
  
Article 20. Subsecretaria  
1. Sota la directa dependència de la persona titular de la conselleria, la Subsecretaria té encomanades les competències i funcions establides per l'article 69 de la Llei del Consell, respecte a la Conselleria d'Economia, Indústria i Comerç.  
2. En especial, té atribuïdes les funcions següents:  
a) Direcció del Registre General, així com la coordinació, supervisió i control de l'organització i del funcionament de tots els centres, servicis i unitats dependents de la Conselleria d'Economia, Indústria i Comerç.  
  
b) Organització i control dels assumptes generals i l'actualització periòdica de l'inventari de béns i material, així com la gestió i emmagatzematge de totes les dades i documentació que siguen necessaris per al funcionament correcte dels servicis.  
c) Tramitació d'expedients de contractació i de responsabilitat patrimonial, així com la gestió i coordinació dels convenis i acords de col·laboració que hagen de proposar-se al Consell per a la seua subscripció amb entitats públiques o privades.  
d) Realització de la planificació i programació econòmica, elaboració de la proposta d'avantprojecte del pressupost anual, tramitació de les modificacions pressupostàries i realització del seguiment de l'execució del pressupost, així com la gestió d'este en totes les seues fases comptables.  
e) Elaboració d'informes i propostes de disposicions sobre matèries del seu àmbit funcional, així com dictar resolucions, instruccions i ordes de servici en l'àmbit de la seua competència, disposant, si és el cas, la publicació en els diaris oficials.  
f) Coordinació i impuls de la tramitació de projectes normatius, supervisió i remissió dels expedients d'assumptes que s'hagen d'elevar a la Comissió de Secretaris Autonòmics i Subsecretaris, així com al Consell per a la seua aprovació o coneixement.  
g) Qualsevol altra que se li encomane o delegue o que li conferisquen les disposicions legals o reglamentàries.  
3. Per a l'execució de les dites funcions, de la Subsecretària depén la Secretaria General Administrativa.  
  
Article 21. Secretaria General Administrativa  
1. La Secretaria General Administrativa, de conformitat amb el que establixen els articles 73 de la Llei 5/1983, de 30 de desembre, del Consell, és la unitat amb la màxima jerarquia de nivell administratiu de la conselleria, presta suport a la Subsecretaria i, sota la seua autoritat, atén la totalitat dels servicis generals de la conselleria.  
2. La Secretaria General Administrativa s'estructura en els servicis següents:  
a) Servici de Coordinació i Suport Tècnic.  
b) Servici de Contractació i Assumptes Generals.  
c) Servici de Programació i Gestió Econòmica.  
d) Servici de Recursos Humans.  
3. Al Servici de Coordinació i Suport Tècnic correspon l'exercici de les funcions següents:  
a) Coordinació, estudi comparat i proposta d'elaboració de legislació sectorial.  
b) Estudi, preparació, coordinació i impuls de les disposicions i projectes normatius de la conselleria.  
c) Assistència tècnica en l'elaboració i tramitació de convocatòries de subvencions i ajudes.  
d) Coordinació i tramitació de recursos administratius.  
e) Tramitació de queixes i suggeriments.  
f) Elaboració d'informes tecnicojurídics relatius a l'activitat competencial de la conselleria.  
g) Suport i assessorament als òrgans superiors i al nivell directiu de la conselleria en el disseny, la proposta i la implantació de plans d'actuació d'esta.  
h) Tramitació de la publicació de normes, disposicions i actes en diaris oficials.  
i) El seguiment i impuls dels òrgans col·legiats propis o que tinguen relació amb la conselleria.   
j) Organització i coordinació de la tramitació d'assumptes de competència de la Subsecretaria, i en particular, d'aquells que s'hagen d'elevar a la Comissió de Secretaris Autonòmics i Subsecretaris, així com al Consell per a la seua aprovació o coneixement.  
k) Tramitació dels procediments de responsabilitat patrimonial.  
  
l) Coordinació, seguiment, supervisió i impuls dels convenis de col·laboració que ha de subscriure la conselleria.  
m) Qualsevol altra que li siga encomanada en relació amb les matèries que li són pròpies.  
4. Al Servici de Contractació i Assumptes Generals li correspon l'exercici de les funcions següents:  
a) Estudi, preparació, formulació i seguiment de l'execució dels expedients de contractació.  
b) Tramitació i seguiment dels expedients de compres centralitzades.  
c) Seguiment dels contractes menors de la conselleria.   
d) Realització de totes les actuacions relatives als arrendaments de béns immobles.  
e) Coordinació de les unitats de registre de documents de la conselleria i gestió del registre general.  
f) Tramitació i seguiment dels subministraments menors dels servicis de la conselleria.  
g) Coordinació i, si és el cas, gestió del manteniment de les instal·lacions de la conselleria.  
h) Gestió i manteniment de l'inventari de la conselleria.  
i) Gestió de l'emmagatzematge dels documents i dades de la conselleria.  
j) Racionalització dels procediments administratius i dels instruments de gestió.  
k) Gestió de l'oficina d'informació central de la conselleria i coordinació amb la resta d'oficines d'esta.  
l) Qualsevol altra que li siga encomanada en relació amb les matèries que li són pròpies.  
5. Al Servici de Programació i Gestió Econòmica correspon l'exercici de les funcions següents:  
a) Control i seguiment de l'execució pressupostària i les seues modificacions i la gestió dels gastos i ingressos.  
b) Elaboració de l'avantprojecte de pressupost de la conselleria.   
c) Supervisió de l'activitat de gestió economicopressupostària.  
  
d) Coordinació i seguiment de l'execució dels fons comunitaris en l'àmbit de la conselleria.  
e) Coordinació i seguiment de les distintes caixes pagadores de la conselleria, així com la comptabilització dels comptes justificatius dels fons de caixa fixa gestionats pels centres directius de la conselleria.  
  
f) Qualsevol altra que li siga encomanada en relació amb les matèries que li són pròpies.  
6. Al Servici de Recursos Humans li correspon l'exercici de les funcions següents:  
a) Gestió del personal de la conselleria.  
b) Elaboració de propostes de modificació de les relacions de llocs de treball.  
c) Elaboració d'estudis sobre les plantilles de personal de les distintes unitats de la conselleria.  
d) Tramitació dels procediments disciplinaris.  
e) Tramitació d'incidències en nòmina i situacions de personal.  
f) Custòdia i manteniment dels expedients de personal.  
g) Qualsevol altra que li siga encomanada en relació amb les matèries que li són pròpies.  
  
  
TÍTOL III  
Servicis perifèrics  
  
Article 22. Direccions territorials   
1. Com a expressió del principi de desconcentració administrativa, la conselleria s'organitza territorialment en servicis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.  
2. En cada una de les capitals de les províncies d'Alacant, Castelló i València hi ha una direcció territorial d'Economia, Indústria i Comerç, que actua sota la dependència orgànica de la Subsecretaria i amb competència en el territori de la respectiva província.  
3. Funcionalment, les direccions territorials depenen dels distints centres directius de la conselleria, segons l'índole de la matèria.  
  
4. Al capdavant de cada direcció territorial d'Economia, Indústria i Comerç està el director o directora territorial, amb el caràcter de representant permanent de la conselleria en el seu respectiu territori.  
Exercix la direcció de tots els servicis, programes i activitats que exercixen les unitats i centres dependents o integrats en la direcció territorial; així com la relació ordinària i regular entre estos i els servicis centrals.  
A més, exercix les funcions que li atribuïxen les disposicions vigents, així com les que expressament li deleguen els centres directius competents.   
5. Per al compliment de les seues funcions, les direccions territorials d'Economia, Indústria i Comerç s'estructuren en els servicis següents:  
  
a) Servici Territorial d'Indústria.  
b) Servici Territorial d'Energia.   
c) Servici Territorial de Comerç i Consum.  
  
Article 23. Servicis territorials d'Indústria   
1. Als servicis territorials d'Indústria els correspon, en el seu respectiu àmbit territorial, la gestió i execució de les funcions derivades de la legislació vigent i de la política que en el marc de la indústria es desenrotlle i dels seus programes d'actuació en les matèries d'empresa, indústria, seguretat industrial, mineria, investigació industrial i innovació.  
  
2. En particular, els correspondrà l'exercici de les funcions següents:  
a) Resolució de tots els procediments de la seua competència o formulació de proposta de resolució quan estiga atribuïda als servicis centrals de la conselleria.  
b) Iniciació d'ofici dels procediments que corresponguen per raó de la matèria en el seu respectiu àmbit territorial.  
c) Adopció de les mesures necessàries per a assegurar el compliment de les directrius, programes o normes establides per la conselleria.  
  
d) Realització de totes les funcions que es deriven de les atribucions que tinguen assignades en matèria d'inspecció i sancions.  
e) Qualsevol altra que li encomanen els titulars dels òrgans dels quals depenen respecte de les matèries que els són pròpies.  
  
Article 24. Servicis territorials d'Energia  
1. Als servicis territorials d'Energia els correspon, en el seu respectiu àmbit territorial, la gestió i execució de les funcions derivades de la legislació vigent, de la política i dels programes d'actuació que en el marc de l'energia es desenrotllen.   
2. En particular, els correspondrà l'exercici de les funcions següents:  
a) Resolució de tots els procediments de la seua competència o formulació de proposta de resolució quan estiga atribuïda als servicis centrals de la conselleria.  
b) Iniciació d'ofici dels procediments que corresponguen per raó de la matèria en el seu respectiu àmbit territorial.  
c) Adopció de les mesures necessàries per a assegurar el compliment de les directrius, programes o normes establides per la conselleria.  
  
d) Realització de totes les funcions que es deriven de les atribucions que tinguen assignades en matèria d'inspecció i sancions.  
e) Qualsevol altra que li encomanen els titulars dels òrgans dels quals depenen respecte de les matèries que els són pròpies.  
  
Article 25. Servicis territorials de Comerç i Consum  
1. Als servicis territorials de Comerç i Consum els correspondrà, en el seu respectiu àmbit territorial, la gestió i execució de les funcions derivades del marc legal vigent, de la política i dels seus programes d'actuació en les matèries de comerç interior, artesania i promoció comercial, consum, qualitat i protecció i defensa dels consumidors i usuaris.  
2. En particular, els correspondrà l'exercici de les funcions següents:  
a) Resolució de tots els procediments de la seua competència o formulació de proposta de resolució quan estiga atribuïda als servicis centrals de la conselleria.  
b) Iniciació d'ofici dels procediments que corresponguen per raó de la matèria en el seu respectiu àmbit territorial.  
c) Adopció de les mesures necessàries per a assegurar el compliment de les directrius, programes o normes establides per la conselleria.  
  
d) Realització de totes les funcions que es deriven de les atribucions que tinguen assignades en matèria d'inspecció i sancions.  
e) Qualsevol altra que li encomanen els titulars dels òrgans dels quals depenen respecte de les matèries que els són pròpies.  
  
  
DISPOSICIONS ADDICIONALS  
  
Primera. Sancions  
Correspon a la persona titular de la conselleria, en el seu àmbit competencial, la imposició de sancions que deriven dels procediments sancionadors instruïts en matèria de subvencions.  
  
Segona. Comissions tècniques  
Mitjançant una orde de la persona titular de la conselleria es podran crear comissions tècniques per a aconseguir una millor coordinació en l'exercici de les competències atribuïdes a la Secretaria Autonòmica del Sector Públic Empresarial.  
Així mateix, els òrgans directius dels ens i empreses del sector públic empresarial hauran de facilitar la informació i prestar l'assistència que esta Secretaria Autonòmica els requerisca en l'exercici de les seues competències.  
  
  
DISPOSICIÓ TRANSITÒRIA  
  
Única. Unitats administratives  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals ha sigut atribuïda, i es realitzarà la seua retribució amb càrrec als mateixos crèdits pressupostaris. Tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives i llocs de treball, de conformitat amb la reorganització efectuada.  
  
  
  
DISPOSICIÓ DEROGATÒRIA  
  
Única. Normativa derogada  
Queden derogades totes les disposicions que del mateix rang o d'un rang inferior s'oposen al que establix este decret i, en especial el Decret 205/2009, de 13 de novembre del Consell, pel qual es va aprovar el Reglament Orgànic i Funcional de la Conselleria d'Indústria, Comerç i Innovació, així com l'Orde de 16 de juliol de 2008, de la Conselleria d'Indústria, Comerç i Innovació, per la qual es desplega el Decret 130/2007, de 27 de juliol del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació.  
  
  
  
DISPOSICIONS FINALS  
  
Primera. Desenrotllament  
Es faculta la persona titular de la Conselleria d'Economia, Indústria i Comerç per a dictar totes les disposicions que requerisca el desplegament i l'execució d'este decret, en compliment del que disposa l'article 65 de la Llei del Consell.  
  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
  
València, 26 d'agost de 2011  
  
El president de la Generalitat,  
ALBERTO FABRA PART  
  
El conseller d'Economia, Indústria i Comerç,  
ENRIQUE VERDEGUER PUIG


Còpia Permalink ELI